《和春愁曲》
元代·盛彧

鹅黄柳枝扑轻雨，袅断新愁千万缕。
菱花倦拂琐窗间，吹得瑶笙杂莺语。
下床不受春风扶，伤春击碎青珊瑚。
香消玉散绣针涩，闲开五色双氍毹。
离恨难禁情未惬，那肯将心托红叶。
翠帷深护曲阑花，羞杀东家白蝴蝶。

作者简介：平江常熟人，字季文。生于富室，笃志力学，工诗文。值元季兵乱，迁居昆山，与杨维桢、郑东等游。有《归胡冈集》。